钦定古今图书集成/方舆汇编/边裔典/第043卷 > 三国
## 钦定古今图书集成/方舆汇编/边裔典/第043卷 > 三国

西域自后汉以来，互相吞并，至三国时，仅存二十馀
国。

按《三国志魏略》，“炖煌西域之南山中，从婼羌西至葱
岭数千里，有月氏馀种，葱茈羌、白马、黄牛羌，各有酋
豪，北与诸国接，不知其道里广狭。传闻黄牛羌各有
种类，孕身六月生。南与白马羌邻西域诸国。汉初开
其道，时有三十六，后分为五十馀。从建武以来，更相
吞灭，于今有二十道。从炖煌玉门关入西域，前有二”
道，今有三道：从玉门关西出，经婼羌，转西，越葱岭，经
县度，入大月氏，为南道。从玉门关西出，发都护并回
三陇沙北头，经居卢仓，从沙西井转西北，过龙堆，到
故楼兰，转西诣龟兹，至葱岭，为中道。从玉门关西北
出，经横坑，辟三陇沙及龙堆，出五船北，到车师界戊
己校尉所治高昌，转西与中道合。龟兹为新道。凡西
域所出有，《前史》已具详，今故略说。南道西行，且志国、
小宛国、精绝国、楼兰国，皆并属鄯善也。戎卢国、捍弥
国、渠勒国、皮穴国，皆并属于寘。罽宾国、大夏国、高附
国、天竺国，皆并属大月氏。中道西行，尉黎国、危须国、
山王国，皆并属焉耆。姑墨国、温宿国、尉头国，皆并属
龟兹也。桢中国、莎车国、竭石国、渠沙国、西夜国、依耐
国、满犁国、亿若国、榆令国、捐毒国、休修国、琴国皆并
属疏勒。自是以西，大宛、安息、条支、乌弋。乌弋一名排
持，此四国次在西，本国也，无增损，前世谬以为条支
在大秦西，今其实在东。前世又谬以为强于安息，今
更役属之，号为安息西界。前世又谬以为弱水在条
支西，今弱水在大秦西。前世又谬，以为从条支西行
二百馀日，近日所入。今从大秦西，近日所入。